Komission tiedonanto Euroopan parlamentille EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta Euroopan parlamentin ja neuvoston direktiivin antamisesta direktiivin 97/67/EY muuttamiseksi yhteisön postipalvelujen kilpailulle avaamisen jatkamiseksi /* SEK/2001/1961 lopull. - COD 2000/0139 */





KOMISSION TIEDONANTO EUROOPAN PARLAMENTILLE EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta Euroopan parlamentin ja neuvoston direktiivin antamisesta direktiivin 97/67/EY muuttamiseksi yhteisön postipalvelujen kilpailulle avaamisen jatkamiseksi 1- TAUSTAA - Komissio hyväksyi 30. toukokuuta 2000 ehdotuksen Euroopan parlamentin ja neuvoston direktiiviksi direktiivin 97/67/EY muuttamisesta yhteisön postipalvelujen kilpailulle avaamisen jatkamiseksi [1]. Ehdotus toimitettiin Euroopan parlamentille ja neuvostolle 14. heinäkuuta 2000. [1] KOM(2000) 319 lopullinen, EYVL C 337, 28.11.2000. - Talous- ja sosiaalikomitea antoi ehdotuksesta lausunnon 377. täysistunnossaan 29. marraskuuta 2000 [2]. [2] EYVL C 116, 20.4.2001, s. 0099 - 0105. - Alueiden komitea antoi ehdotuksesta lausunnon 36. täysistunnossaan 4. joulukuuta 2000 [3]. [3] EYVL C 144, 16.5.2001, s. 20. - Euroopan parlamentti hyväksyi täysistunnossaan 14. joulukuuta 2000 lainsäädäntöpäätöslauselman [4], johon sisältyy sen lausunto komission ehdotuksesta. [4] EYVL C 232, 17.8.2001, s. 244, 287. - Komissio hyväksyi 21. maaliskuuta 2001 muutetun ehdotuksen [5], jossa otetaan huomioon Euroopan parlamentin, talous- ja sosiaalikomitean ja alueiden komitean kannat. [5] KOM(2001) 109 lopullinen, EYVL C 180 E, 26.6.2001, s. 0291 - 0300. - Neuvosto hyväksyi 6. joulukuuta 2001 yhteisen kannan [6] (määräenemmistöllä), joka on tämän tiedonannon aiheena. [6] Ei vielä julkaistu EYVL:ssä. 2- KOMISSION EHDOTUKSEN TAVOITE Direktiivin tarkoituksena on täyttää direktiivissä 97/67/EY annettu tehtävä postipalvelujen asteittaisesta ja säännellystä vapauttamisesta 1. tammikuuta 2003 alkaen ja asettaa aikataulu kilpailulle avaamisen jatkamiseksi. Siinä ehdotetaan myös ratkaisua useille lisäkysymyksille, jotka liittyvät postipalvelujen sisämarkkinoiden moitteettomaan toimintaan. 3- YHTEISTÄ KANTAA KOSKEVIA HUOMIOITA 3.1 Yleisiä näkökohtia 3.1.1 Neuvoston vahvistama yhteinen kanta sisältää komission muutetun ehdotuksen (jäljempänä "ehdotus") olennaisilta osiltaan. Yhteisessä kannassa asetetaan selkeä tie postipalvelujen sisämarkkinoiden toteuttamiselle siten, että nämä palvelut vapautetaan asteittain ja säännellysti ja samalla jatketaan korkealuokkaisen yleispalvelun tarjoamista. Ehdotettu kilpailulle avaaminen on sama kuin komission ehdottama, mutta sen aikataulu on pidempi. Yhteisen kannan säännöksissä, jotka koskevat ratkaisevaa askelta kohti postipalvelujen sisämarkkinoiden täydellistä toteuttamista, taataan sekä komission aloiteoikeus että Euroopan parlamentin ja neuvoston täydet yhteispäätösoikeudet. Komissio kannattaa siten neuvoston tekemiä muutoksia ja katsoo niiden parantavan säädöstekstin laatua ja sisältöä. 3.1.2 Yhteisessä kannassa otetaan täysin huomioon parlamentin ensimmäisessä käsittelyssään tekemät tarkistukset, jotka komissio on hyväksynyt. Yhtä lukuun ottamatta kaikki Euroopan parlamentin tarkistukset, jotka komissio sisällytti muutettuun ehdotukseensa, sisältyvät yhteiseen kantaan. Yhteinen kanta menee jopa pidemmälle, koska siinä hyväksytään Euroopan parlamentin kanta, joka koskee kysymystä erityispalvelujen määritelmästä. 3.1.3 Yhteiseen kantaan sisällytettyjä tärkeimpiä muutoksia ehdotukseen verrattuna tarkastellaan yksityiskohtaisesti jäljempänä. 3.2 Euroopan parlamentin tarkistukset Ehdotukseen sisällytetyillä Euroopan parlamentin tarkistuksilla (tarkistukset 2, 6, 7, 24, 28, 29, 32, 39, 41, 58 ja osittain 46) pyritään: - antamaan painoa yhteisön sosiaalisille tehtäville, joita ovat korkea työllisyys ja sosiaalinen suojelu - saamaan hyötyä lisääntyvästä kilpailusta - painottamaan sitä, että jokainen jäsenvaltio määrittää yksityiskohtaisesti omat yleispalvelun palvelu- ja laatustandardinsa - vahvistamaan kansallisten sääntelyviranomaisten tehtävää - laajentamaan valitusmenettelyyn liittyviä vaatimuksia kuluttajien hyödyksi - parantamaan nykyisten tarkistusten laadintaa tai sijoittelua. Yhtä lukuun ottamatta kaikki ehdotukseen sisällytetyt parlamentin tarkistukset sisällytettiin yhteiseen kantaan. Komissio toteaa, että neuvoston yhteinen kanta ei sisällä yhtä parlamentin tarkistuksista (tarkistusta 32), joka sisältyi muutettuun ehdotukseen. Komissio voi hyväksyä tämän kannan. 3.3 Muut neuvoston yhteiseen kantaan sisällyttämät muutokset 3.3.1 Erityispalvelujen määritelmä Ehdotukseen sisältyi määritelmä "erityispalveluista" palveluina, jotka ovat selvästi erillään yleispalveluista ja tarjoavat lisäpalveluominaisuuksia, joilla on lisäarvoa. Ehdotuksen tarkoituksena oli parantaa näiden palvelujen oikeudellista selkeyttä, koska nykyisessä direktiivissä 97/67/EY ei ole lainkaan niiden määritelmää, lukuun ottamatta mainintaa periaatteesta, jonka mukaan uudet palvelut eivät kuulu palveluihin, jotka voidaan varata (johdanto-osan 18 ja 21 kappale). Yhteiseen kantaan ei sisälly määritelmää erityispalveluista. Tässä suhteessa yhteinen kanta on täysin Euroopan parlamentin kannan mukainen, vaikka se eroaakin ehdotuksesta. Täsmällisen määritelmän antaminen näille palveluille, jotka ovat monimuotoisia ja jatkuvasti kehittyviä, on osoittautunut ristiriitaiseksi erityisesti aikana, jolloin monia erityispalveluja syntyy edelleen. Vaikka yhteinen kanta ei parannakaan direktiivin oikeudellista selkeyttä (lisämäärittely tapahtuu edelleen tapauskohtaisesti), siinä kuitenkin säilytetään nykyiset markkinamahdollisuudet. Komissio voi hyväksyä yhteisen kannan tässä suhteessa. 3.3.2 Lähtevän ulkomaanpostin vapauttaminen Ehdotuksen mukaan lähtevän ulkomaanpostin täydellinen kilpailulle avaaminen tapahtuisi 1. tammikuuta 2003 alkaen. Yhteisessä kannassa säilytetään tämä periaate. Siinä annetaan kuitenkin jäsenvaltioille mahdollisuus jatkaa näiden palvelujen varaamista siinä määrin kuin on tarpeen yleispalvelun tarjoamisen varmistamiseksi. Yhteisessä kannassa säilytetään ehdotuksen olennaiset osat ja otetaan huomioon parlamentin kanta, jossa pyydettiin, että lähtevä ulkomaanposti säilyisi niiden palvelujen joukossa, jotka voidaan edelleen varata, siinä määrin kuin on tarpeen yleispalvelun ylläpidon varmistamiseksi. Yhteisessä kannassa vahvistetut edellytykset mahdollisille poikkeuksille ovat perusteltuja ja riittäviä. Komissio voi hyväksyä yhteisen kannan tässä suhteessa. 3.3.3 Ensimmäiset toimenpiteet postipalvelujen vapauttamisen jatkamiseksi Ehdotuksen mukaan oli tarkoitus alentaa varatun alueen paino- ja hintarajoja yksivaiheisesti siten, että rajaa 350 grammaa / 5 kertaa normaali hinta alennettaisiin rajaan 50 grammaa / 2,5 kertaa normaali hinta 1. tammikuuta 2003 alkaen. Ehdotuksen perusteluna oli se, että markkinoiden avaamisen seuraavissa vaiheissa olisi toteutettava asteittainen ja säännelty vapauttaminen, joka olisi riittävän merkittävä varmistamaan, että markkinoilla on todellista kilpailua. (50 gramman painoraja avaisi kilpailulle 16 prosenttia tuloista, jotka yleispalvelun tarjoajat saavat postipalveluista). Yhteisessä kannassa säilytetään periaate, jonka mukaan markkinoiden avaamisen seuraavien vaiheiden olisi oltava riittävän merkittäviä, jotta todellinen kilpailu voi toteutua (eli 50 grammaa / 2,5 kertaa normaali hinta), mutta sen mukaan markkinoiden avaaminen tapahtuu kahdessa vaiheessa, jotta toteutustapa olisi asteittaisempi ja säännellympi: - 2003: rajojen alentaminen seuraavasti: 100 grammaa / 3 kertaa normaali hinta - 2006: rajojen alentaminen seuraavasti: 50 grammaa / 2,5 kertaa normaali hinta. Näin ollen yhteinen kanta näyttää olevan kompromissi ehdotuksen ja parlamentin kannan välillä (150 grammaa vuonna 2003). Komissio voi hyväksyä yhteisen kannan tässä suhteessa. 3.3.4 Ratkaisevat toimenpiteet postipalvelujen sisämarkkinoiden toteuttamiseksi Ehdotuksen mukaan markkinoiden avaamisen seuraavan vaiheen on määrä toteutua 1. tammikuuta 2007. Euroopan parlamentin ja neuvoston olisi hyväksyttävä tämä vaihe yhteispäätösmenettelyssä. Tämän vaiheen olisi seurattava alan tarkastelua, jossa keskitytään tarpeeseen varmistaa yleispalvelun tarjoaminen kilpaillussa markkinaympäristössä. Yhteisessä kannassa säilytetään periaate, jonka mukaan markkinoiden avaamistoimenpiteiden seuraava vaihe (ratkaiseva toimenpide) tapahtuu sen jälkeen kun vuonna 2006 on siirrytty 50 gramman painorajaan, ja siinä säädetään samanlaisesta täytäntöönpanoprosessista kuin ehdotuksessa. Yhteisen kannan mukaan komission olisi toteutettava tutkimus, jossa arvioidaan jokaisen jäsenvaltion osalta vaikutukset, jotka postipalvelujen sisämarkkinoiden täydellisellä toteuttamisella vuonna 2009 on yleispalvelun tarjontaan. Komissio esittää tämän tutkimuksen päätelmien perusteella kertomuksen ja siihen liittyvän ehdotuksen, jossa vahvistetaan, jos se on tarkoituksenmukaista, vuosi 2009 postipalvelujen sisämarkkinoiden täydellisen toteuttamisen ajankohdaksi, taikka toinen vaihe tutkimuksen päätelmien perusteella. Yhteisessä kannassa säilytetään ehdotuksen sisältämät periaatteet: - säännökset asteittaisen ja säännellyn vapauttamisprosessin jatkamisesta 50 gramman painorajan jälkeen, jotta postipalvelujen sisämarkkinat voidaan toteuttaa - yhteispäätösmenettely komission ehdotuksen pohjalta sen jälkeen, kun on toteutettu tutkimus, jossa arvioidaan postipalvelujen sisämarkkinoiden täydellisen toteuttamisen vaikutusta yleispalveluihin. Tätä ratkaisevaa askelta koskevassa aikataulussa on kahden vuoden pidennys ehdotukseen verrattuna. Tämä on seurausta kolmen vuoden pidennyksestä ennen ensimmäisiä vaiheita painorajan alentamiseksi 50 grammaan. Sitä ei kuitenkaan pidetä merkittävänä takaiskuna koko prosessia ajatellen. Komissio voi siten hyväksyä yhteisen kannan tässä suhteessa. 3.3.5 Kansallisten sääntelyviranomaisten tehtävät (22 artikla) Yhteisessä kannassa tehdään direktiivin 97/67/EY 22 artiklaan lisäys, jonka tarkoituksena on antaa kansallisille sääntelyviranomaisille mahdollisuus toteuttaa tarvittaessa valvonta- ja erityistoimenpiteitä sen varmistamiseksi, että varattujen palvelujen rajoja noudatetaan. Näissä säännöksissä todetaan selkeämmin, Euroopan parlamentin tarkistusten kanssa samansuuntaisesti, kansallisten sääntelyviranomaisten tehtävä ja erityisesti niiden tehtävä yleispalvelun ylläpidon varmistamisessa. Komissio voi siten hyväksyä yhteisen kannan tässä suhteessa. 3.3.6 Direktiivin voimassaolon lakkaaminen (27 artikla) Ehdotuksen mukaan direktiivin voimassaolon lakkaamispäivää oli tarkoitus muuttaa 31. päivästä joulukuuta 2004 (nykyisen direktiivin päivämäärä) 31. päivään joulukuuta 2006 (eli päivään, joka edeltää seuraavien markkinoiden avaamistoimenpiteiden toteuttamista). Ehdotuksessa säilytettiin myös nykyiseen postidirektiivin sisältyvä periaate, jonka mukaan direktiivin voimassaolon lakkaamispäivän olisi oltava lähellä suunniteltua markkinoiden avaamisen viimeistä vaihetta, josta päätetään yhteispäätösmenettelyssä. Yhteisessä kannassa säilytetään tämä periaate, ja siinä ainoastaan muutetaan komission ehdottamaa päivää sen sovittamiseksi yhteisen kannan muutettuun aikatauluun. Yhteisen kannan mukaan 27 artiklassa annettu päivämäärä muutetaan 31. päiväksi joulukuuta 2008 (eli päiväksi, joka edeltää "ratkaisevan toimenpiteen" toteutumista). Lisäksi yhteisen kannan mukaan tämä päivämäärä ei vaikuta jäsenvaltioiden nykyisen direktiivin 9 artiklan 2 kohdassa olevien säännösten mukaan täytäntöönpanemiin lupamenettelyihin. Komissio voi kannattaa yhteistä kantaa tässä suhteessa. 4- PÄÄTELMÄ Komissio katsoo, että yhteinen kanta sisältää ehdotuksen olennaiset osat ja että siinä otetaan huomioon parlamentin kanta, myös yhtä lukuun ottamatta kaikki tarkistukset, jotka komissio hyväksyi ja sisällytti ehdotukseensa. Komissio voi suositella yhteistä kantaa Euroopan parlamentille.